b"\n_START_ARTICLE_\nEfes\n_START_SECTION_\nNom\n_START_PARAGRAPH_\nEsteve Bizant\xc3\xad diu que la ciutat s'anomen\xc3\xa0 Esmirna, nom agafat d'una amazona. Entre els altres noms que li foren donats, hi ha Samorna, Trecheia, Ortygia i Ptelea. Ramon Muntaner, en la seva cr\xc3\xb2nica, l'anomena Altolloch o Theolago.\n_START_SECTION_\nLa ciutat sota l'imperi\n_START_PARAGRAPH_\nDurant l'imperi la ciutat va prosperar. Quan la va visitar Estrab\xc3\xb3, era molt rica i s'hi feia tota mena de comer\xc3\xa7 i tota la regi\xc3\xb3, fins a Capad\xc3\xb2cia, era plena de camins (vies) que facilitaven l'intercanvi comercial. Diu que hi havia un senat dirigit pels epilects que governava la ciutat, senat que havia estat institu\xc3\xaft per Lis\xc3\xadmac. La ciutat tenia un grammateus, funcionari com\xc3\xba a totes les ciutats gregues, i un arcont es cuidava del registre de t\xc3\xadtols._NEWLINE_Tiberi va voler eliminar el dret d'asil del temple, a la qual cosa els efesis es van oposar dient que havia estat acceptat per perses, macedonis i romans fins llavors; l'asil s'utilitzava normalment per delinq\xc3\xbcents. El port es va arreglar en temps de Ner\xc3\xb3, per obra del governador d'\xc3\x80sia, Barea Soranus._NEWLINE_El 262 aC, la ciutat i el temple foren assolats pels gots. El temple va quedar destru\xc3\xaft i ja no es va reconstruir. Des de llavors va perdre import\xc3\xa0ncia.\n_START_SECTION_\nSant Pau i els efesis\n_START_PARAGRAPH_\nSant Pau va visitar Efes. Una esgl\xc3\xa9sia cristiana es va establir aviat a la ciutat. La carta de Sant Pau als efesis forma part del Nou testament. El 22 de juny del 341, es va celebrar a la ciutat el III Concili general d'Efes convocat pel papa Sant Celesti I i impulsat per Ciril d'Alexandria per combatre el nestorianisme.\n_START_SECTION_\nEls darrers segles\n_START_PARAGRAPH_\nLa ciutat va patir atacs musulmans als segles\xc2\xa0VII, VIII i IX. Al segle XI, foren els turcs seldjucides. Va acabar desapareixent al segle\xc2\xa0xiii o amb l'arribada de Tamerl\xc3\xa0 (1400). Tamerl\xc3\xa0 va acampar all\xc3\xad i l'esmenta com Ayazlic.\n_START_SECTION_\nCulte d'\xc3\x80rtemis\n_START_PARAGRAPH_\nEls j\xc3\xb2nics ja van trobar establert el culte a \xc3\x80rtemis quan van arribar al pa\xc3\xads (o almenys a una de\xc3\xaftat amb molts pits a la qual van donar aquest nom). En temps de Cresos ja existia el temple. L'heraion era m\xc3\xa9s gran que el de Samos, constru\xc3\xaft per Teodor i Rocos. L'arquitecte d'Efes \xc3\xa9s esmentat per Estrab\xc3\xb3 sota el nom de Kersifr\xc3\xb2 i despr\xc3\xa9s en fou ampliat per un altre. L'est\xc3\xa0tua de la dea era d'or. A la rodalia del temple, hi havia el rierol anomenat Selinos. Xenofont era a Efes quan es va unir a Agesilau en la seva marxa d'\xc3\x80sia a Be\xc3\xb2cia i hi va fer ofrenes dels deu mil. El culte fou portat pels foceus a Mass\xc3\xa0lia i aquesta a les seves factories. El temple fou destru\xc3\xaft (incendiat) per Herostrat, segon es diu, la nit en qu\xc3\xa8 va n\xc3\xa9ixer Alexandre el Gran, amb l'\xc3\xbanic prop\xc3\xb2sit de ser fam\xc3\xb3s, per\xc3\xb2 fou reconstru\xc3\xaft per un arquitecte el nom probable del qual, dif\xc3\xadcil de llegir per Estrab\xc3\xb3, seria Din\xc3\xb2crates. Alexandre, quan va entrar a la ciutat, va oferir de pagar totes les despeses de reconstrucci\xc3\xb3, per\xc3\xb2 la ciutat no ho va acceptar i es va limitar a posar el nom del conqueridor al temple. La reconstrucci\xc3\xb3 va durar 220 anys, tot i que la gent d'Efes hi van col\xc2\xb7laborar al m\xc3\xa0xim. Fou constru\xc3\xaft en un terreny pantan\xc3\xb3s per protegir-lo dels terratr\xc3\xa8mols i va restar-hi fins a la incursi\xc3\xb3 dels gots del 262."